بوڵبوڵ وه‌بى كه‌و له‌ چیمه‌ن و باخ
ئاوازى كزه‌ و پڕ له‌ ئاخ  و داخ
ئه‌ر شاقه‌ى كه‌وهات وه‌نه‌زم جوانى
بوڵبوڵ جوواوى ده‌ى زانیگ زووانى
دایم من گووش ده‌م وه‌ده‌نگ  ئاوازد
وه‌نه‌زم جواند و وه‌ قسیه‌ و ڕازد
وه‌ختى ده‌نگ  تن تیه‌یگنه‌ گووشم
چمان سه‌ر مه‌س و مات و بى هووشم
چم وه‌خه‌یاڵه‌و  وه‌ ته‌نیا نیشم
سه‌ر له‌لیم شیویه‌ى هه‌ ئاخ ئه‌ڵكیشم
سه‌داى ده‌نگ  تن و كزه‌ى شه‌وانم
وه‌لیا ئه‌ڵگریه‌ى ده‌روین و گیانم
هاوار كه‌م حه‌كیم بڕه‌سه‌ دادم
نه‌یله‌م بسوزیه‌م بیه‌ نه‌جادم
دراره‌م له‌ خه‌م و كزه‌ى شه‌وانم
هه‌زه‌ته‌مه‌ن ئه‌را تووزى ده‌رمانم
حه‌كیم هاته‌و بان جه‌سه‌ى سوزیاگم
زه‌ڕه‌بین خس له‌ناو دڵ ئه‌ڵگزیاگم
وه‌ت قه‌ڵه‌م و قاقه‌ز شیشه‌ى مه‌ره‌كه‌و
چریكه‌ى گه‌ناسر ئه‌ول مانگه‌شه‌و
چه‌میانه‌ویه‌ك  واده‌ى سێ چوارشه‌و
وه‌ل ده‌نگ  زوڵال َ قاسپه‌ قاسپ كه‌و
یانه‌ تیماركه‌ن زام ده‌شت وه‌ناو
زامد گرانه‌ بى هه‌دو  هه‌ساو
زام و ده‌رد تن هن دڵداریه‌
ده‌رد و علله‌ت تر له‌ ده‌ورد نیه‌
وه‌تم هه‌ى هاوار حه‌كیم دڵسوزم
خوه‌م خه‌وه‌ردارم بیلا بسوزم
